钦定古今图书集成/明伦汇编/皇极典/第208卷 > 隋
## 钦定古今图书集成/明伦汇编/皇极典/第208卷 > 隋

### 文帝受周禅即皇帝位改周大定元年为开皇元年〈共二十年〉

按《隋书文帝本纪》：“开皇元年二月甲子，即皇帝位于
临光殿，设坛于南郊，遣使柴燎告天。是日，告庙，大赦，
改元。”

开皇二十一年。改为“仁寿元年。”〈共四年〉

按：《隋书文帝本纪》：仁寿元年“春正月乙酉朔，大赦，改
元。”

### 仁寿四年秋七月炀帝即位改明年为大业元年〈共十三年〉

按《隋书炀帝本纪》，“仁寿四年七月，即皇帝位，大业元
年春正月壬辰朔，大赦，改元。”

### 炀帝大业十三年十一月恭帝即位改为义宁元年〈共二年〉

按《隋书恭帝本纪》，“义宁元年十一月壬戌，上即皇帝
位于大兴殿，诏曰：‘王道丧乱，天步孔艰，古往今来，代
有其事，属之于朕。逢此百罹，彼苍者天，胡宁斯忍？襁
褓之岁，夙遭悯凶，孺子之辰，太上播越，兴言感动，实
疚于怀。太尉唐公，膺期作宰，时称舟楫，大拯横流，纠
合义兵，翼戴皇室，与国休戚，再匡区夏。爰奉明诏，弼
予幼冲，显命光临，天威咫尺。对扬尊号，悼心失图。一
人在远，三让不遂，僶俛南面，厝身无所。苟利社稷，莫
敢或违。俯从群议，奉遵圣旨。可大赦天下。改大业十
三年为义宁元年。